路出祝融背仰見上封寺遂登絕頂
作者：張栻
朝代：宋

paragraphs: 我尋西園路，徑上上封寺。
竹輿不留行，及此秋容霽。
磴危霜葉滑，林空山果墜。
崇蘭供清芬，深壑遞幽吹。
不知山益高，但覺冷侵袂。
路回屹陰崖，突兀聳蒼翠。
故應祝融尊，羣峰拱而侍。
金碧雖在眼，勇往詎容憩。
絕頂極遐觀，脚力聊一試。
昔遊冰雪中，未盡登臨意。
茲來天宇肅，舉目凈纖翳。
遠邇無遁形，高低同一視。
永惟元化功，清濁分萬類。
運行有機緘，浩蕩見根柢。
此理復何窮，臨風但三喟。